## Pravilnik o vođenju Upisnika o markama duhanskih proizvoda te Upisnika o uvoznicima i izvoznicima duhana i duhanskih proizvoda

### NN 3/2000 (10.1.2000.), Pravilnik o vođenju Upisnika o markama duhanskih proizvoda te Upisnika o uvoznicima i izvoznicima duhana i duhanskih proizvoda

# MINISTARSTVO POLJOPRIVREDE I ŠUMARSTVA

Na temelju odredaba članaka 26. do 31. Zakona o duhanu ("Narodne novine"
br. 69/99), ministar poljoprivrede i šumarstva donosi

## PRAVILNIK

### O VOĐENJU UPISNIKA O MARKAMA DUHANSKIH PROIZVODA TE UPISNIKA O UVOZNICIMA I IZVOZNICIMA DUHANA I DUHANSKIH PROIZVODA

OPĆE ODREDBE

Članak 1.

Ovim Pravilnikom uređuju se:

1. Sadržaj, oblik i način vođenja Upisnika o markama duhanskih proizvoda
koje se stavljaju u promet u Republici Hrvatskoj (dalje u tekstu: Upisnik
o markama) te Upisnika o uvoznicima i izvoznicima duhana i duhanskih proizvoda
(dalje u tekstu: Upisnik o uvoznicima i izvoznicima);

2. Sadržaj, oblik i način vođenja evidencija kao i izvješća o nastalim
promjenama u tijeku godine koje su obvezni izrađivati proizvođači duhanskih
proizvoda i uvoznici duhana i duhanskih proizvoda;

3. Način utvrđivanja i provjere obilježja duhanskih proizvoda s obzirom
na kriterije propisane Zakonom o duhanu (dalje u tekstu: Zakon) na temelju
kojih se vrši razvrstavanje cigareta u skupine.

Članak 2.

Upisnici i evidencije iz članka 1., točke 1. i 2. ovoga Pravilnika,
vode se u računalnom obliku na propisanim obrascima koji su tiskani uz
ovaj Pravilnik i njegov su sastavni dio.

Uz upisnike osniva se i zbirka isprava, odvojeno za svaku upisanu pravnu
i fizičku osobu, u koju se u obliku kartoteke unose isprave i drugi spisi
u svezi s upisom.

UPISNIK O MARKAMA I UPISNIK O UVOZNICIMA I IZVOZNICIMA

Članak 3.

Ministarstvo vodi Upisnik o markama u koji se upisuju pojedine skupine
cigareta i ostali duhanski proizvodi (Obrasci UMDP 1 do 10) i to:

- naziv, sjedište i matični broj pravne osobe podnositelja prijave za
upis duhanskog proizvoda;

- upisni broj podnositelja prijave i datum upisa;

- broj pod kojim je podnositelj upisan u Upisnik proizvođača duhanskih
proizvoda odnosno Upisnik o uvoznicima i izvoznicima;

- podatke o nazivu marki duhanskih proizvoda;

- broj i datum rješenja kojim se odobrava upis u Upisnik o markama.

Članak 4.

Za cigarete koje se proizvode u Republici Hrvatskoj prijavu za upis
u Upisnik o markama podnosi proizvođač duhanskih proizvoda.

Za cigarete koje se uvoze u Republiku Hrvatsku prijavu za upis u Upisnik
o markama podnosi uvoznik.

Članak 5.

Za cigarete koje su se nalazile u prometu u Republici Hrvatskoj od dana
stupanja na snagu Zakona, a za koje je Ministarstvo financija utvrdilo
privremeno razvrstavanje u skupine, proizvođači i uvoznici duhanskih proizvoda
dužni su podnijeti zahtjev za upis sukladno odredbama ovoga Pravilnika.

Članak 6.

Na pisani zahtjev za upis marki cigareta u skupine A i B, Ministarstvo
na temelju provedenog postupka razvrstavanja cigareta u skupine, sukladno
odredbama ovoga Pravilnika, rješenjem utvrđuje da li su ispunjeni uvjeti
za upis u Upisnik o markama.

Na pisani zahtjev za upis marki cigareta u skupinu C kao i marki svih
ostalih duhanskih proizvoda, Ministarstvo vrši upis u Upisnik o markama
na temelju dva uzorka najmanjeg tržnog pakiranja odnosnog proizvoda.

Članak 7.

Uvoznici i izvoznici duhana i duhanskih prerađevina moraju biti upisani
u Upisnik o uvoznicima i izvoznicima.

Na pisani zahtjev uvoznika ili izvoznika Ministarstvu, Ministarstvo
donosi rješenje te vrši upis u Upisnik o uvoznicima i izvoznicima.

Članak 8.

U Upisnik o uvoznicima i izvoznicima (Obrazac UUI) upisuju se:

- naziv, sjedište i matični broj pravne osobe podnositelja prijave za
upis;

- upisni broj podnositelja prijave i datum upisa;

- broj i datum rješenja kojim se odobrava upis u Upisnik.

SADRŽAJ, OBLIK I NAČIN VOĐENJA EVIDENCIJA I IZVJEŠĆA

Članak 9.

Proizvođači duhanskih proizvoda dužni su voditi evidenciju o utrošku
duhana i na njemu temeljenih surogata (duhanski otpaci, tehnološki obrađeno
rebro, duhanska folija), pojedinačno za svaku skupinu cigareta te zbirno
za ostale duhanske proizvode koji se proizvode, izvoze i stavljaju u promet
u Republici Hrvatskoj.

Uvoznici duhana i duhanskih proizvoda dužni su voditi evidenciju o količini
i vrsti uvezenih duhana i duhanskih proizvoda te kupcima uvezenog duhana.

Članak 10.

Evidencija proizvođača duhanskih proizvoda mora sadržavati podatke o:

- zatečenim zalihama duhana i na njemu temeljenih surogata, u vlasništvu
i na skladištima proizvođača, na početku izvještajnog razdoblja;

- kupljenim i u skladištu zaprimljenim količinama;

- prodaji i isporukama duhana;

- utrošku duhana u pojedinim skupinama cigareta i u ostalim duhanskim
proizvodima;

- zalihama na kraju izvještajnog razdoblja.

Članak 11.

U evidencijama iz članka 10. ovoga Pravilnika proizvođači će ustrojiti
evidenciju o utrošku duhana i na njemu temeljenih surogata na način da
će se za svaku skupinu cigareta utvrditi količina utrošenih domaćih duhana
i na njima temeljenih surogata, i to tipova virginija sušena toplim zrakom
i berlej sušen u hladu sa karakteristikama navedenim u članku 14. ovoga
Pravilnika, te količina istih takovih tipova nearomatičnih duhana iz uvoza,
kao i ukupna količina utrošenih duhana i na njima temeljenih surogata.

Članak 12.

Proizvođači su dužni najmanje jednom godišnje, i to do 31. siječnja
tekuće godine za proteklu godinu, izvijestiti Ministarstvo poljoprivrede
i šumarstva o utrošku duhana po pojedinim skupinama cigareta i ostalih
duhanskih proizvoda na način kako je propisano u Evidenciji o zalihama,
nabavkama, prodaji i utrošku duhana (Obrazac EP).

Ministarstvo može zatražiti od proizvođača izvješće EP i za određena
kraća razdoblja unutar godine.

NAČIN UTVRĐIVANJA I PROVJERE OBILJEŽJA DUHANA I DUHANSKIH PROIZVODA

Članak 13.

Prema ovom Pravilniku, provjera obilježja duhanskih proizvoda utvrđuje
se za cigarete kao i za duhan i duhanske materijale utrošene u izradi duhanske
mješavine za cigarete na temelju utvrđenih obilježja cigareta za razvrstavanje
u skupine.

Cigare, cigarilosi, duhan za lulu, duhan za pušenje, duhan za šmrkanje,
duhan za žvakanje i drugi duhanski proizvodi razvrstavaju se po markama
i podnositeljima zahtjeva te upisuju u Upisnik o markama.

*Utvrđivanje obilježja duhanske mješavine u cigaretama*

Članak 14.

Obilježje kakvoće duhanske mješavine i organoleptičkih svojstava radi
razvrstavanja cigareta u skupinu A, priznaje se podnositeljima zahtjeva
za one marke cigareta koje na temelju izjave proizvođača cigareta, na temelju
provjera evidencija i provedenog postupka razvrstavanja predviđenih ovim
Pravilnikom sadrže najmanje 60 posto domaćih duhana, u čemu je najmanje
25 posto donjih branja ili na njima temeljenih surogata domaćeg podrijetla
u vidu tehnološki obrađenog rebra i duhanske folije.

Obilježje kakvoće duhanske mješavine i organoleptičkih svojstava radi
razvrstavanja cigareta u skupinu B, priznaje se podnositeljima zahtjeva
za one marke cigareta koje na temelju izjave proizvođača cigareta, na temelju
provjera evidencija i provedenog postupka razvrstavanja predviđenih ovim
Pravilnikom sadrže najmanje 60 posto domaćih duhana ili na njima temeljenih
surogata domaćeg podrijetla u vidu tehnološki obrađenog rebra i duhanske
folije.

Članak 15.

Obilježje kakvoće duhanske mješavine i organoleptičkih svojstava radi
razvrstavanja cigareta u skupine A i B na temelju kriterija iz članka 14.
ovog Pravilnika, priznaje se i podnositeljima zahtjeva za one marke cigareta
koje u svom sastavu imaju uvozne duhane podrijetlom iz zemalja članica
Svjetske trgovinske organizacije, a koje, sukladno člancima 11. i 41. ovoga
Pravilnika, sadrže duhane koji su razvrstani u nearomatične duhane tipa
virginija sušena toplim zrakom i berlej sušen u hladu.

Primjena stavka 1. ovoga članka vrijedit će po prijamu Republike Hrvatske
u Svjetsku trgovinsku organizaciju za cigarete podrijetlom iz zemalja članica
te organizacije i za cigarete proizvedene u Republici Hrvatskoj.

Članak 16.

U svrhu utvrđivanja obilježja duhanske mješavine u cigaretama, podnositelj
zahtjeva za upis marki cigareta u skupinu A i B dužan je Ministarstvu dostaviti
zahtjev za pokretanje postupka.

Istodobno, uz preslik zahtjeva za pokretanje postupka Ministarstvu,
podnositelj zahtjeva dužan je Laboratoriju iz članka 33. ovoga Pravilnika
dostaviti:

- proizvođačku deklaraciju o tipu mješavine koja je ugrađena u cigaretu,
kao npr. američka mješavina, kontinentalna mješavina, virginijska mješavina,
orijentalna mješavina i slično;

- proizvođačku deklaraciju o udjelu pojedinih robnih tipova duhana i
drugih duhanskih materijala ugrađenih u mješavinu i to:

- udio virginijskih duhana (u %),

- udio berlejskih duhana (u %),

- udio orijentalnih duhana (u %),

- udio duhanske folije (u %),

- postotak obrađenog duhanskog rebra,

- postotak ekspandiranog duhana u pojedinim robnim tipovima;

- uzorak duhanske mješavine koja nije tretirana aditivima - sos, aroma.
Virginijske i berlejske duhane koji su sadržani u toj mješavini treba dostaviti
i u zasebnim pakiranjima;

- kemijske analize netretirane mješavine i izdvojenih virginijskih i
berlejskih uzoraka koji su u njoj sadržani, i to:

- udio katrana i nikotina u dimu cigarete (u mg/cigareti),

- udio nikotina u duhanu (u %),

- udio ukupnih šećera (u %), te navesti metode po kojima su analize
rađene;

- izjava o udjelu berlejskih duhana nearomatičnog tipa;

- izjava o udjelu donjih branja nearomatičnih tipova virginijskih i
berlejskih duhana prilaže se samo uz zahtjev za upis marki cigareta u skupinu
A;

- uzorke zapakiranih gotovih proizvoda pojedine marke cigarete u količini
od 20 paklica kao i 5 blanketa;

- potvrdu o uplaćenoj naknadi za laboratorijska ispitivanja.

Članak 17.

Utvrđivanje vjerodostojnosti i točnosti podnesenih izjava, deklaracija
i svojstava uzoraka iz članka 16. ovoga Pravilnika obavit će se na temelju:

1. organoleptičkog uvida u dostavljene uzorke mješavina cigareta i njenih
sastavnih dijelova;

2. degustacije pojedinih sastojaka mješavine i degustacije cigareta;

3. analize fizičkih karakteristika sastojaka duhana i cigareta;

4. analize kemijskog sastava duhana - cjelokupne mješavine i pojedinih
dijelova;

5. kemijske analize dima cigarete.

Članak 18.

Sukladno članku 15. ovoga Pravilnika, podnositelj zahtjeva za upis marki
cigareta u skupine A i B će za svaku količinu uvoznih duhana ili ostalih
duhanskih materijala iz Tarifnih brojeva 24.01 i 24.02 Zakona o carinskoj
tarifi, utrošenih u izradi duhanske mješavine za cigarete, dostaviti Laboratoriju
iz članka 33. ovoga Pravilnika sljedeće dokumente:

- izjavu o robnom tipu (orijentalni, virginija, berlej, ostali tipovi,
duhanski surogati) i tipskim karakteristikama duhana (sitnolisni, aromatični,
krupnolisni, nearomatična virginija - filler tip, berlej nearomatični -
filler tip);

- dokaz o zemlji podrijetla duhana i duhanskih materijala;

- izjavu o načinu sređivanja duhana (neižiljen, ižiljen), klasi i načinu
pakiranja (karton, jarma, tonga, sanduk, bačva);

- uzorak duhana od najmanje 2 kg;

- rezultate kemijske analize duhana iz kojih će biti vidljiv sadržaj
nikotina u duhanu kao i udio ukupnih šećera, te navesti metodu po kojoj
su analize rađene.

Članak 19.

Utvrđivanje vjerodostojnosti i točnosti izjava i svojstava uzorka sukladno
članku 18. ovoga Pravilnika utvrdit će se:

1. organoleptičkim uvidom,

2. degustacijskom ocjenom na pušenju,

3. analizom fizičkih svojstava,

4. kemijskom analizom,

5. provjerom podataka iz članaka 9. do 12. ovoga Pravilnika.

Članak 20.

Za razvrstavanje cigareta u skupinu A, fizičkim i kemijskim analizama
utvrđene granične vrijednosti rezanog duhana u mješavini su sljedeće:

- Vlaknasta struktura:

- ostatak rezanog duhana na situ 2 mm: - manje od 25%

- prašina: - više od 1,5%

- Denzitet (moć punjenja) u cmł/g:

- AMERIČKA MJEŠAVINA: - do 5,3

- KONTINENTALNA MJEŠAVINA: - do 5,0

- VIRGINIJA MJEŠAVINA: - do 5,1

- ORJENTALNA MJEŠAVINA: - do 5,0

- Vlaga: - manje od 12,5%

- Nikotin: - do 1,55% (±10%)

- Ukupni šećeri:

- AMERIČKA MJEŠAVINA: 14% (±12%)

- KONTINENTALNA MJEŠAVINA: 15% (±12%)

- VIRGINIJA MJEŠAVINA: 20% (±12%)

- ORJENTALNA MJEŠAVINA: 18% (±12%)

- Odnos nikotina i katrana u dimu u %:

- velik udio katrana i nikotina (Full flavour): do 6,5

- smanjen udio katrana i nikotina (Lights): 7,0

- mali udio katrana i nikotina (Super Lights): 7,5

- vrlo mali udio katrana i nikotina (Ultra Lights): 8,0

Članak 21.

Za razvrstavanje cigareta u skupinu B fizičkim i kemijskim analizama
utvrđene granične vrijednosti rezanog duhana u mješavini su sljedeće:

- Vlaknasta struktura:

- ostatak rezanog duhana na situ 2 mm: - manje od 30%

- prašina: - više od 1,5%

- Denzitet (moć punjenja) u cmł/g:

- AMERIČKA MJEŠAVINA: - do 5,5

- KONTINENTALNA MJEŠAVINA: - do 5,1

- VIRGINIJA MJEŠAVINA: - do 5,2

- ORJENTALNA MJEŠAVINA: - do 5,1

- Vlaga: - manje od 12,5%

- Nikotin %: do 1,65% (±10,0%)

- Ukupni šećeri:

a) AMERIČKA MJEŠAVINA: 13,0 (±12%)

b) KONTINENTALNA MJEŠAVINA: 14,0 (±12%)

c) VIRGINIJA MJEŠAVINA: 18,0 (±12%)

d) ORJENTALNA MJEŠAVINA: 16,0 (±12%)

- Odnos katrana i nikotina u dimu u %:

- velik udio katrana i nikotina (Full Flavour): 7,0

- smanjen udio katrana i nikotina (Lights): 7,5

- mali udio katrana i nikotina (Super Lights): 8,0

- vrlo mali udio katrana i nikotina (Ultra Lights): 8,5

Članak 22.

Za razvrstavanje cigareta u skupini A, svojstva nearomatičnih duhana
tipa virginija i berlej, odnosno izdvojenih sastojaka u mješavini, granične
vrijednosti fizičkih i kemijskih analiza su sljedeće:

|  |  |  |  |
| --- | --- | --- | --- |
| VIRGINIJA | | BERLEJ | |
| sagorljivost  g/min | više od 0,25 | sagorljivost   g/min | manje od 0,30 |
| vlaga % | 11,0 (+0,5) | vlaga % | 10,5 (+0,5) |
| nikotin % | do 1,9 (+10) | nikotin % | do 1,8 (+10) |
| ukupni šećeri % | više od 20,0 | bjelančevine % | do 8 |
| odnos   šećer/nikotin | više od 10 |  |  |

Članak 23.

Za razvrstavanje cigareta u skupinu B, svojstva nearomatičnih duhana
tipa virginija i berlej, odnosno izdvojenih sastojaka, granične vrijednosti
fizičkih i kemijskih analiza su sljedeće:

|  |  |  |  |
| --- | --- | --- | --- |
| VIRGINIJA | | BERLEJ | |
| sagorljivost  g/min | više od 0,25 | sagorljivost   g/min | manje od 0,30 |
| vlaga % | 11,0 (+0,5) | vlaga % | 10,5 (+0,5) |
| nikotin % | do 2,0 (+10) | nikotin % | do 1,9 (+10) |
| ukupni šećeri % | više od 19,0 | bjelančevine % | do 9 |
| odnos   šećer/nikotin | više od 10 |  |  |

Članak 24.

Povjerenstvo iz članka 32. ovoga Pravilnika, odredit će metode za provedbu
analiza propisanih u člancima 17. i 19. ovoga Pravilnika.

*Utvrđivanje tehničke izrade i opremljenosti cigareta*

Članak 25.

Radi utvrđivanja tehničke izrade i opremljenosti cigareta podnositelj
prijave će za svaku marku cigareta dostaviti izjavu da li cigarete imaju
tvrdi ili meki omot pakiranja i da li imaju ugrađeni filter.

Članak 26.

Svaki omot pakiranja cigareta koje se stavljaju u maloprodaju, a koji
je teži od 160 g/m˛ smatrat će se kao tvrdi omot pakiranja.

Cigarete s filtrom su cigarete kojima je u pisak ugrađen materijal za
zadržavanje i razrjeđivanje glavne struje dima (filtriranje).

*Utvrđivanje oznake cigareta*

Članak 27.

Prema oznaci, cigarete se razvrstavaju ovisno o mjestu prvog stavljanja
u promet koje se određuje zavisno o mjestu podrijetla pojedine marke cigareta.

Članak 28.

Ukoliko marka cigareta uživa međunarodnu zaštitu, kao mjesto prvog stavljanja
u promet smatrat će se mjesto - zemlja podrijetla marke cigareta.

Kod marki cigareta koje predstavljaju ekstenziju (porodicu) određene
marke cigareta, mjestom prvog stavljanja u promet smatrat će se zemlja
podrijetla originalne marke cigarete.

Članak 29.

Radi utvrđivanja mjesta prvog stavljanja u promet pojedine marke cigareta
podnositelji prijave dostavit će izjavu, te preslik zahtjeva za priznavanje
marke, odnosno preslik rješenja o priznavanju marke s podatkom o zemlji
podrijetla.

Kod marki cigareta koje nemaju rješenje o priznavanju marke podnositelji
zahtjeva za upis u Upisnik o markama dužni su dostaviti ispravu iz koje
je vidljivo da marka cigarete ne uživa zaštitu u nekoj drugoj zemlji.

Članak 30.

Uvoznici cigareta će prilikom podnošenja zahtjeva za upis u Upisnik
o markama dostaviti dokaz o zemlji podrijetla marke cigarete (rješenje
o priznavanju marke), te obrazac EUR 1.

RAZVRSTAVANJE CIGARETA U SKUPINE

Članak 31.

GIU hrvatske duhanske industrije predlaže (dalje u tekstu: GIU), a Ministarstvo
imenuje stručno povjerenstvo od sedam članova za provjeru utemeljenosti
zahtjeva za razvrstavanje cigareta u skupine A i B sukladno odredbama ovoga
Pravilnika.

Povjerenstvo će utvrditi skupinu cigareta, odnosno tipove duhana kojima
prijavljeni uzorci pripadaju sukladno ovom Pravilniku te predložiti Ministarstvu
izdvanje rješenja o upisu u Upisnik o markama.

Članak 32.

U Povjerenstvo se imenuje:

- 1 član iz znanstvene ustanove koja se bavi problemom genetike i uzgoja
duhana;

- 1 član predstavnik obrađivača duhana;

- 3 člana iz društva proizvođača duhanskih proizvoda;

- 1 član predstavnik hrvatskih proizvođača duhana;

- 1 član iz GIU.

Članovi Povjerenstva imenuju se na rok od tri godine.

Članovi Povjerenstva izabiru predsjednika Povjerenstva.

Članovi Povjerenstva moraju biti po profesionalnom iskustvu i školovanju
dobri poznavatelji duhana i duhanskih proizvoda.

GIU hrvatske duhanske industrije dužno je osigurati prostorije i uvjete
za rad Povjerenstva.

Članak 33.

Ministarstvo će rješenjem ovlastiti pravnu osobu koja raspolaže kemijskim
laboratorijem za analizu i utvrđivanje fizičkih i kemijskih svojstava uzoraka
i duhanskog materijala predviđenih člancima 16. i 18. ovoga Pravilnika
(u daljnjem tekstu: Laboratorij).

Laboratorij mora imati opremu, stručnjake, iskustvo i uvjete za predviđeni
tip analiza duhanskih mješavina, sastojaka duhana, te drugih duhanskih
materijala.

Članak 34.

Povjerenstvo i Laboratorij obvezni su za vrijeme i nakon provedbe postupka
utvrđivanja i provjere obilježja duhana i duhanskih proizvoda, sukladno
odredbama ovoga Pravilnika, osigurati tajnost podnositelja zahtjeva kao
i rezultata provedenog postupka.

Članak 35.

Laboratorijskim ispitivanjima za svaku pojedinačnu marku cigareta utvrdit
će se, sukladno članku 17. ovoga Pravilnika, sljedeća fizička svojstva:

- dimenzije (u mm): ukupna duljina, promjer, duljina duhanskog svitka,
duljina filtera;

- vlaga (u %);

- sagorljivost (u mm/min);

- vlaknasta struktura (u %);

- tvrdoća cigarete (u %).

Članak 36.

Laboratorijskim ispitivanjem duhanskih uzoraka utvrdit će se, sukladno
članku 19. ovoga Pravilnika, sljedeća fizička svojstva:

- vlaga (u %);

- sagorljivost (u g/min);

- denzitet (moć punjenja) (u cmł/g).

Članak 37.

U okviru laboratorijskih ispitivanja, sukladno tabličnom prikazu u ovom
članku, izvršit će se sljedeće kemijske analize:

- ukupne duhanske mješavine,

- virginijskih i berlejskih sastojaka duhanske mješavine,

- dimnih sastojaka gotovih cigareta, kao i kemijskih sastojaka uzoraka
duhana koji se uvoze.

|  |  |  |  |
| --- | --- | --- | --- |
| DUHANSKA       MJEŠAVINA | BERLEJ | VIRGINIJA | CIGARETE:      SASTAVNICE        DIMA (glavna   struja dima) |
| - nikotin | - nikotin | - nikotin | - nikotin |
| - ukupni i   pojedinačni šećeri | - ukupan dušik,  bjelančevine | - ukupni i  pojedinačni šećeri | - katran |
| - ukupan dušik,  bjelančevine, | - amonijak | - ukupan dušik,   bjelančevine, | - CO |
| - amonijak | - nitrati | - amonijak |  |
| - nitrati | - klor | - nitrati |  |
| - klor | - pepeo | - klor |  |
| - pepeo |  | - hlapljive   organske kiseline |  |
|  |  | - aromatične tvari |  |

Članak 38.

Laboratorij sastavlja izvješće o provedenim analizama i, u roku od 15
dana od zaprimanja zahtjeva, dostavlja ga Povjerenstvu.

Članak 39.

Povjerenstvo će za svaki uzorak predviđen člancima 16. i 18. ovoga Pravilnika
obaviti pregled i utvrditi sljedeća organoleptička svojstva:

- tipske karakteristike

- klasifikaijsko-insercijska obilježja,

- boju, mirišljavost, sadržajnost odnosno punoću tkiva,

- uniformnost u sređivanju i pakiranju,

- mane i oštećenja.

Članak 40.

Degustacijskim postupcima Povjerenstvo utvrđuje sljedeća pušačka svojstva
uzoraka duhana, duhanske mješavine i cigareta:

- JAČINA: jak, srednje jak, lagan-mekan

- OKUS: oštar-slab, manje oštar-zadovoljava, blag-dobar, te gorčina
i žestina okusa

- AROMA: nearomatičan-grub, donekle aromatičan, srednje aromatičan-fin,
aromatična-vrlo fina

- PUNOĆA: prazan-nezaobljen, srednje zasićuje-zaobljen, zasićuje-izrazito
zadovoljava

- SAGORLJIVOST: pepeo bijelo-siv, siv, peruta, kompaktan.

Članak 41.

Na temelju provedenih organoleptičkih ispitivanja, degustacijskih ispitivanja,
izvješća Laboratorija o rezultatima fizičkih i kemijskih analiza, provjere
dostavljenih dokaza i izjava, Povjerenstvo utvrđuje u koju skupinu spada
ispitivana marka cigareta, odnosno kakvog su tipa uzorci uvoznog duhana.

Članak 42.

Za razvrstavanje cigareta u skupine, odnosno utvrđivanje tipa duhana,
Povjerenstvo uzima u obzir podudarnost uzoraka s graničnim vrijednostima
utvrđenih u člancima 20. do 23. ovoga Pravilnika, utvrđuje međusobni sklad
i suglasje organoleptičkih, degustacijskih, fizičkih i kemijskih rezultata
ispitivanja uzoraka, te utvrđuje tehničku izradu i opremljenost i oznaku
cigarete.

Članak 43.

Svaki član Povjerenstva utvrđuje vlastiti prijedlog razvrstavanja cigareta,
uzimajući u obzir rezultate laboratorijskih i degustacijskih ispitivanja.

Sukladno stavku 1. ovoga članka, Povjerenstvo utvrđuje konačni prijedlog
razvrstavanja glasovanjem s pretežitim brojem prisutnih članova. Izvješće
potpisuju svi prisutni članovi Povjerenstva i ono se, u roku od 30 dana
od nadnevka zaprimanja laboratorijskog izvješća, dostavlja podnositelju
zahtjeva, koji ga uz pisani zahtjev za upis marki cigareta u skupine dostavlja
Ministarstvu, uz dokaz o uplaćenoj administrativnoj pristojbi.

V. PRIJELAZNE ODREDBE

Članak 44.

Ministar će u roku od 60 dana od dana stupanja na snagu ovoga Pravilnika
imenovati Povjerenstvo iz članka 32. te odrediti Laboratorij iz članka
33. ovoga Pravilnika.

Članak 45.

Proizvođači i uvoznici duhanskih proizvoda iz članka 5. ovoga Pravilnika,
dužni su podnijeti zahtjeve za upis u Upisnik o markama u roku od 120 dana
od dana stupanja na snagu ovoga Pravilnika.

Članak 46.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-02/00-01/01
Urbroj: 525-01-00-03
Zagreb, 4. siječnja 2000.

Ministar
**mr. sc. Ivan Đurkić,** v. r.

![](dodatni/374616.gif)

![](dodatni/374617.gif)

![](dodatni/374618.gif)

![](dodatni/374619.gif)

![](dodatni/374620.gif)

![](dodatni/374621.gif)

![](dodatni/374622.gif)

Pravilnik, NN 3/2000-18
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)